Stikstofmonoksied is 'n chemiese verbinding van stikstof en suurstof met formule NO. Hierdie oksied is 'n kleurlose prikkelende gas wat maklik met suurstof in die atmosfeer reageer om die bruin gas stikstofdioksied (NO2) te vorm. Die diatomiese NO-molekuul het 'n onewe aantal elektrone en is 'n paramagnetiese radikaal. Die NO-molekuul speel 'n belangrike rol in die menslike liggaam. Daar is 'n ensiem wat hierdie molekuul uit die aminosuur L-arginien vervaardig. Hierdie ensiem word byvoorbeeld in die neurone van die lugweë aangetref. NO dien as 'n boodskapper wat inligting van die een senuweesel na 'n ander oordra. Stikstofmonoksied word gewoonlik in die nywerheid vervaardig deur ammoniak te verbrand: 4 N H 3 + 5 O 2 → 4 N O + 6 H 2 O {\displaystyle 4NH_{3}+5O_{2}\to 4NO+6H_{2}O} Hierdie proses vereis ongeveer 900 °C en 'n katalisator soos platinum. Die gevormde NO moet ook vinnig tot 150 °C afgekoel word om te verhoed dat N2 gevorm word.